Endzhaku ka tin'hweti ta mune xifanyetana xi hundzukile mutirhi wa ka ZZ2. Na xona a xi famba na lori, kambe a xi nga pfumeleriwi ku fambela ematlhelo ya Durban hi ku chava leswaku va nga tshuka va hlanganile na maphorisa. Hi ta humelela. A hi tshike ku lwa na timbilu hi vhela hi teka goza nandzuwe. "Mina ndzi vona ku ri na wa vunharhu etimhakeni leti," ku hlamula Sambo hi ku kongoma. "Hi ku vona ka mina ku na munhu kumbe vanhu lava va ku chavisaka hikokwalaho ka tidyondzo ta wena. Vona hi vona lava u faneleke ku tiyisa leswaku a va boxi xihundla xa timhaka leti. Mina ndzi nge vuyeriwi hi nchumu loko ndzo tshuka ndzi hundzisile mahungu lawa." Khotavuxika a a nghenile. Vanhu hinkwavo a va khotile vuxika va nga swi lavi. Swimoyana swa vuxika a swi nghena eswiambalweni swa munhu, swi endla a titwa wongi a nga ambalanga nchumu. A swi xeka nyama swi yi pandzelela, tisele leti yi nga endliwa hi tona ti avana, swi nghena endzeni-ndzeni ka miri, swi ya lwa na marhambu. Miri ya vanhu a yi tiyile yi ku ra! A wu ri nkarhi lowu munhu a a nga tsakeli ku raha ribye a nga ambalanga tintanghu. Vanhu a va dzaha fole hi milomo va nga dzahi naswona va nga ri xavanga helo.